Højesteret ændrer landsrettens kendelse om omkostninger, således at fri proces for fogedretten også omfatter behandling af kæresag, der er iværksat af modparten og alene angår sagsomkostninger
Ret: Højesteret (3. instans)
Faggruppe: Civilsag — Visse kæresager
Sagsemner: Fogedret;

/

Om fri proces ved modparts kære af sagsomkostningsafgørelse

Kendelse afsagt den 28. november 2022

Sag 36/2022

Kærende, tidligere Indkærede
mod
Indkærede AG, tidligere Kærende AG

Fri proces for fogedretten omfattede også landsrettens behandling af modpartens kære af
sagsomkostningsafgørelse

Kærende, tidligere Indkærede havde fri proces under behandlingen af en sag i fogedretten. Modparten
kærede sagsomkostningsafgørelsen i fogedsagen.

Landsretten tilkendte modparten yderligere sagsomkostninger i fogedsagen, som skulle afholdes af
statskassen, men pålagde Kærende, tidligere Indkærede at betale kæreomkostninger på 2.500 kr. til
modparten.

Spørgsmålet for Højesteret var, om fri proces for fogedretten omfatter behandling af en kæresag, der er
iværksat af modparten og alene angår sagsomkostninger.

Efter retsplejelovens § 331, stk. 5, omfatter virkningerne af fri proces også behandlingen af sagen i 2.
eller 3. instans, såfremt sagen er indbragt for højere ret af modparten, og den part, der har fri proces,
helt eller delvist har fået medhold i den foregående instans.   

Højesteret fastslog, at denne bestemmelse eller princippet heri, også finder anvendelse på kæresager
vedrørende sagsomkostninger, når modparten har indbragt en kendelse herom for højere ret, og den
part, der har fri proces, har nedlagt påstand om afvisning eller stadfæstelse.

Kæresagen var herefter omfattet af den fri proces, og statskassen skulle betale de kæreomkostninger,
som modparten fik tilkendt af landsretten.   

Landsretten var nået til et andet resultat.